РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/211-18

19. септембар 2018. године

Б е о г р а д

ЗАПИСНИК

56. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 19. СЕПТЕМБРА 2018. ГОДИНЕ

Седница је почела у 16,20 часова.

Седници је председавала Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Милорад Мирчић, Миљан Дамјановић, Момо Чолаковић, Милан Лапчевић и Војислав Вујић.

 Седници су присуствовали заменици чланова Одбора: Зоран Деспотовић (заменик Миљана Дамјановића) и Владимир Маринковић (заменик Милорада Мијатовића).

Седници је присуствовао и народни посланик Александар Шешељ.

 Седници нису присуствовали чланови Одбора: Верољуб Арсић, Србислав Филиповић, Душан Бајатовић, Саша Радуловић, др Милорад Мијатовић, Горан Ћирић и Золтан Пек.

Седници Одбора су, као повереници Владе, присуствовали: Јелена Танасковић, државни секретар у Министарству финансија; Дејан Дабетић, виши саветник у Министарству финансија; Зоран Милошевић, в.д помоћника министра у Министарству за рад, запошљавање, борачка и социјална питања; Драгана Калиновић, директор Републичког фонда за пензијско и инвалидско осигурање, и Иван Милић, финансијски директор Републичког фонда за пензијско и инвалидско осигурање.

На предлог председника, Одбор је већином гласова (девет „за“, двоје није гласало) утврдио следећи

Д н е в н и р е д:

 1. Разматрање Предлога одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2018. годину, који је поднела Влада (број 400-2790/18 од 10. септембра 2018. године);

 2. Разматрање Предлога закона о потврђивању Уговора између Владе Републике Србије и Владе Републике Сан Mарино о избегавању двоструког опорезивања и спречавању пореске евазије у односу на порезе на доходак, који је поднела Влада (број 011-2302/18 од 18. јуна 2018. године).

**Прва тачка дневног реда**: Разматрање Предлога одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2018. годину, који је поднела Влада

 Јелена Танасковић је указала на правни оквир за доношење ове Одлуке, који је садржан у члану 160. Закона о пензијско-инвалидском осигурању и члану 47. Закона о буџетском систему. Приходи ПИО фонда су за 1,8% виши у односу на претходну годину, Што ће омогућити да 2 милијарде динара ће буду искоришћене за увећање пензија.

Драгана Калиновић је у кратким цртама изнела детаље Финансијског плана ПИО фонда.

У дискусији су учествовали народни посланици: Милан Лапчевић, Владимир Маринковић, Миљан Дамјановић, Милорад Мирчић, Момо Чолаковић, Горан Ковачевић и Александра Томић.

 Одбор је већином гласова (осам „за“, двоје није гласало) одлучио да Народној скупштини поднесе следећи

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2018. годину.

 Одбор је, у складу са чланом 174. став 1. Пословника Народне скупштине, размотрио извештај Одбора за рад, социјална питања, друштвену укљученост и смањење сиромаштва, који је одлучио да предложи Одбору за финансије, републички буџет и контролу трошења јавних средстава да прихвати Предлог одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2018. годину.

 За известиоца Одбора на седници Народне скупштине одређена је др Александра Томић, председник Одбора.

**Друга тачка дневног реда:** Разматрање Предлога закона о потврђивању Уговора између Владе Републике Србије и Владе Републике Сан Mарино о избегавању двоструког опорезивања и спречавању пореске евазије у односу на порезе на доходак

 Поводом ове тачке дискусије није било.

 Одбор је већином гласова (осам „за“, један није гласао) одлучио да Народној скупштини поднесе следећи:

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихватиПредлог закона о потврђивању Уговора између Владе Републике Србије и Владе Републике Сан Марино о избегавању двоструког опорезивања и спречавању пореске евазије у односу на порезе на доходак.

 За известиоца Одбора на седници Народне скупштине одређена је др Александра Томић, председник Одбора.

 Седница је завршена у 17,45 часова.

 Седница је тонски снимана.

 СЕКРЕТАР ПРЕДСЕДНИК

Љиљана Милетић Живковић др Александра Томић